Dlamini-Zuma moet 90 hofsake trotseerDie minister van samewerkende regering en tradisionele sake, Nkosazana Dlamini-Zuma. (Foto: GCIS) Die minister van samewerkende regering, dr. Nkosazana Dlamini-Zuma, het Dinsdagoggend in ŉ toespraak in die Nasionale Raad van Provinsies uitgewei oor hoe dit voel om 90 hofsake omtrent die afsonderingstydperk te moet trotseer. “Die hofsake is werklik nogal ŉ uitdaging. Party mense meen ons maak die ekonomie te stadig oop, party meen ons doen dit te vinnig, en party meen alles wat ons doen is ongrondwetlik. Sommige sake is teruggetrek, sommige is buite die hof geskik en sommige hofsake is nog aan die gang. “Ons leer baie uit die hofsake, veral omdat ons buigsaam probeer wees en luister na die bevolking. Dit is ook hoekom ons die regulasies so geredelik aanpas – ons leer baie uit die bevolking se besware,” het Dlamini-Zuma gesê. Sy het benadruk dat die streng afsonderingstydperk noodsaaklik was omdat dit die verdubbelingstydperk van die land se virusgevalle van drie dae na 17 dae verleng het. “Dit is nie dat die regering net op sy eie besluite geneem het nie. Ons het na die mense geluister.” Dlamini-Zuma het toegegee dat daar foute gemaak is, maar het benadruk dat dit ook die eerste keer is wat die regering só iets moes hanteer. “Ons regulasies het verander en is gewysig volgens die uitdagings wat ons in die gesig staar.” Dlamini-Zuma het Suid-Afrikaners bedank vir hul opofferings tydens die afsonderingstydperk, en die versekering gegee dat die regering so gou moontlik na normaal wil terugkeer, maar dat die tyd daarvoor nie tans geleë is nie. Die twee sosiale byeenkomste wat Dlamini-Zuma die meeste bekommer is begrafnisse en taxi-ritte, want navorsing toon dis waar die virus die maklikste oorgedra word. Nog ŉ kopseer vir die minister (meer gefokus op haar portefeulje) is dat die inkomste van munisipaliteite so aan’t afneem is omdat mense nie meer kan bekostig om hul munisipale rekeninge te betaal nie.